title: 2019 m. balandžio 9 d. Komisijos įgyvendinimo reglamentas (ES) 2019/567, kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo

text:
10.4.2019

                  LT

                  Europos Sąjungos oficialusis leidinys

                  L 99/36

         KOMISIJOS ĮGYVENDINIMO REGLAMENTAS (ES) 2019/567
         2019 m. balandžio 9 d.
         kuriuo iš dalies keičiamas Tarybos reglamentas (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. liepos 7 d. Tarybos reglamentą (EB) Nr. 1210/2003 dėl tam tikrų konkrečių ekonominių ir finansinių santykių su Iraku apribojimo ir panaikinantį Reglamentą (EB) Nr. 2465/96 (1), ypač į jo 11 straipsnio b punktą,
         kadangi:

                     (1)

                     Reglamento (EB) Nr. 1210/2003 III priede išvardytos viešosios įstaigos, korporacijos ir agentūros, taip pat fiziniai ir juridiniai asmenys, buvusios Irako Vyriausybės įstaigos ir organizacijos, kuriems pagal tą reglamentą taikomas lėšų ir ekonominių išteklių, kurie 2003 m. gegužės 22 d. buvo laikomi už Irako ribų, įšaldymas;

                     (2)

                     2019 m. balandžio 4 d. Jungtinių Tautų Saugumo Tarybos Sankcijų komitetas nusprendė pašalinti devynis įrašus iš asmenų ir organizacijų, kurių lėšos ir ekonominiai ištekliai turėtų būti įšaldyti, sąrašo;

                     (3)

                     todėl Reglamento (EB) Nr. 1210/2003 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1210/2003 III priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 9 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovas

            (1)  OL L 169, 2003 7 8, p. 6.

            PRIEDAS
            Iš Reglamento (EB) Nr. 1210/2003 III priedo išbraukiami šie įrašai:

                        „48.

                        GENERAL ESTABLISHMENT FOR THARTHAR PROJECT. Adresas: P.O. Box 21, Fallouja, Iraq.“

                        „58.

                        IRAQI BROADCASTING AND TELEVISION ESTABLISHMENT. Adresas: Broadcasting & TV Building, Salihiya, Karkh, Baghdad, Iraq.“

                        „64.

                        IRAQI NEWS AGENCY. Adresas: 28 Nissan Complex, Al Salihiya, Baghdad, Iraq.“

                        „81.

                        MINISTRY OF YOUTH, DIRECTORATE-GENERAL OF PLANNING AND FOLLOW UP, IMPORT SECTION. Adresas: P.O. Box 19055, Palestine Street, near Al-Shaab Stadium, Baghdad, Iraq.“

                        „140.

                        STATE ENTERPRISE FOR IRRIGATION PROJECTS. Adresas: Karantina, near Sarafiya Bridge, Baghdad, Iraq.“

                        „164.

                        STATE ESTABLISHMENT OF HADITHA DAM. Adresas: Haklanya, Haditha, Iraq.“

                        „165.

                        STATE ESTABLISHMENT OF HEMREEN DAM. Adresas: 6 Mukdadiya, Mukdadiya, Iraq.“

                        „169.

                        STATE ESTABLISHMENT OF MOSUL DAM. Adresas: Ninewa Governorate, Mosul, Iraq.“

                        „170.

                        STATE ESTABLISHMENT OF SMALL DAMS AND REGULATORS. Adresas: Sinak, Baghdad, Iraq.“


title: 2019 m. balandžio 15 d. Komisijos įgyvendinimo reglamentas (ES) 2019/647 dėl tam tikrų prekių klasifikavimo Kombinuotojoje nomenklatūroje

text:
25.4.2019

                  LT

                  Europos Sąjungos oficialusis leidinys

                  L 110/13

         KOMISIJOS ĮGYVENDINIMO REGLAMENTAS (ES) 2019/647
         2019 m. balandžio 15 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 15 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                        Garso aparatas (gulsčia garso kolonėlė), skirtas įvairių formatų garso failų, leidžiamų iš įvairių sąsajų, garsui atkurti. Jo bendrieji matmenys yra maždaug 110 × 14 × 7 cm.
                        Aparate yra:

                                    —

                                    eterneto sąsaja,

                                    —

                                    „Bluetooth“ ir belaidžio ryšio prieiga,

                                    —

                                    skaitmeninė optinė įvestis, RCA linijinės įvestys ir išvestys,

                                    —

                                    du USB prievadai, iš kurių vienas yra mini ir skirtas pačiam gaminiui prijungti.

                              Aparatas gali būti naudojamas su kitu garso atkūrimo aparatu arba televizoriumi. Be to, jis gali atkurti USB atmintuke išsaugotus arba internetinio radijo leidžiamus garso failus. Jis skirtas erdviniam garsui ir stereoefektams atkurti.

                        8519 81 45

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8519 , 8519 81  ir 8519 81 45  atitinkančiais prekių aprašymais.
                        Aparatas atlieka ir 8518  pozicijai priskiriamo garsiakalbio funkciją (kai naudojamas prijungtas prie kito garso atkūrimo aparato arba televizoriaus), ir 8519  pozicijai priskiriamo garso atkūrimo aparato funkciją (kai atkuria garso failus iš USB atmintuko arba internetinio radijo).
                        Kadangi aparatas atlieka ir garso atkūrimo funkciją, jis nepriskirtinas 8518  pozicijai.
                        Aparate sumontuota USB jungtis, vadinasi, jame naudojamos puslaidininkinės laikmenos. Todėl gaminys laikytinas kitu garso atkūrimo aparatu, kuriame naudojamos puslaidininkinės laikmenos, ir jam priskirtinas KN kodas 8519 81 45 .


title: 2019 m. balandžio 29 d. Tarybos įgyvendinimo reglamentas (ES) 2019/672, kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai

text:
30.4.2019

                  LT

                  Europos Sąjungos oficialusis leidinys

                  L 114/1

         TARYBOS ĮGYVENDINIMO REGLAMENTAS (ES) 2019/672
         2019 m. balandžio 29 d.
         kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gegužės 2 d. Tarybos reglamentą (ES) Nr. 401/2013 dėl ribojamųjų priemonių Mianmarui/Birmai, kuriuo panaikinamas Reglamentas (EB) Nr. 194/2008 (1), ypač į jo 4i straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. gegužės 2 d. Taryba priėmė Reglamentą (ES) Nr. 401/2013;

                     (2)

                     pagal Reglamento (ES) Nr. 401/2013 4i straipsnio 1 dalį Taryba peržiūrėjo to reglamento IV priede išvardytų asmenų ir subjektų sąrašą;

                     (3)

                     buvo gauta atnaujinta informacija dėl dviejų į sąrašą įtrauktų įrašų ir reikėtų nurodyti visų į sąrašą įtrauktų asmenų lytį;

                     (4)

                     Reglamento (ES) Nr. 401/2013 IV priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 401/2013 IV priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 29 d.

                  Tarybos vardu

                  Pirmininkas

               G. CIAMBA

            (1)  OL L 121, 2013 5 3, p. 1.

            PRIEDAS
            Reglamento (ES) Nr. 401/2013 IV priede pateikto asmenų ir subjektų sąrašo 1–14 įrašai pakeičiami šiais įrašais:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „1.

                           Aung Kyaw Zaw

                           Gimimo data: 1961 m. rugpjūčio 20 d.
                           Lytis: vyras
                           Paso Nr.: DM000826
                           Išdavimo data: 2011 m. lapkričio 22 d.
                           Galiojimo pabaigos data: 2021 m. lapkričio 21 d.
                           Karinis identifikavimo numeris: BC 17444

                           Leitenantas generolas Aung Kyaw Zaw buvo Mianmaro ginkluotųjų pajėgų (Tatmadaw) specialiųjų operacijų biuro Nr. 3 vadas nuo 2015 m. rugpjūčio mėn. iki 2017 m. pabaigos. Specialiųjų operacijų biuras Nr. 3 prižiūrėjo Vakarų karinę apygardą, todėl tomis aplinkybėmis leitenantas generolas Aung Kyaw Zaw yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           2.

                           Maung Maung Soe

                           Gimimo data: 1964 m. kovo mėn.
                           Lytis: vyras
                           Nacionalinis identifikavimo Nr.: Tatmadaw Kyee 19571

                           Generolas majoras Maung Maung Soe buvo Mianmaro ginkluotųjų pajėgų (Tatmadaw) Vakarų karinės apygardos vadas nuo 2016 m. spalio mėn. iki 2017 m. lapkričio 10 d. ir prižiūrėjo karines operacijas Rachinų valstijoje. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           3.

                           Than Oo

                           Gimimo data: 1973 m. spalio 12 d.
                           Lytis: vyras
                           Karinis identifikavimo numeris: BC 25723

                           Brigados generolas Than Oo yra Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 99-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           4.

                           Aung Aung

                           Lytis: vyras
                           Karinis identifikavimo numeris: BC 23750

                           Brigados generolas Aung Aung yra Mianmaro ginkluotųjų pajėgų (Tatmadaw) 33-iosios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-ioji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           5.

                           Khin Maung Soe

                           Gimimo data: 1972 m.
                           Lytis: vyras

                           Brigados generolas Khin Maung Soe yra Mianmaro ginkluotųjų pajėgų (Tatmadaw) karinio operatyvinio vadovavimo padalinio Nr. 15 (taip pat kartais žinomo kaip 15-oji lengvųjų pėstininkų divizija), kuriai priklauso pėstininkų batalionas Nr. 564, vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antrąjį pusmetį Karinio operatyvinio vadovavimo padalinys Nr. 15, visų pirma, pėstininkų batalionas Nr. 564, įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           6.

                           Thura San Lwin

                           Gimimo data: 1959 m. kovo 17 d.
                           Lytis: vyras

                           Brigados generolas Thura San Lwin buvo sienos apsaugos policijos vadas nuo 2016 m. spalio mėn. iki 2017 m. spalio mėn. pradžios. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas ir sistemingą rohinjų namų ir pastatų deginimą.

                           2018 6 25

                           7.

                           Thant Zin Oo

                           Lytis: vyras

                           Thant Zin Oo yra 8-ojo saugumo policijos bataliono vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 8-asis saugumo policijos batalionas įvykdė prieš rohinjus Rachinų valstijoje. Šiurkštūs žmogaus teisių pažeidimai apima be teismo sprendimo vykdytas egzekucijas ir sistemingą rohinjų namų ir pastatų deginimą. Tie pažeidimai buvo vykdomi kartu su Mianmaro ginkluotųjų pajėgų (Tatmadaw) 33-ąja lengvųjų pėstininkų divizija, vadovaujama brigados generolo Aung Aung, ir tai divizijai tiesiogiai remiant. Todėl Thant Zin Oo yra susijęs su įtrauktu į sąrašą brigados generolu Aung Aung.

                           2018 6 25

                           8.

                           Ba Kyaw

                           Lytis: vyras

                           Ba Kyaw yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono štabo seržantas. 2017 m. antroje pusėje jis vykdė žiaurumus ir šiurkščius žmogaus teisių pažeidimus, įskaitant žmogžudystes, deportaciją ir kankinimus, prieš rohinjus Rachinų valstijoje. Visų pirma jis identifikuotas kaip vienas iš pagrindinių 2017 m. rugpjūčio 27 d. Maung Nu žudynių vykdytojų.

                           2018 12 21

                           9.

                           Tun Naing

                           Lytis: vyras

                           Tun Naing yra sienos apsaugos policijos Taung Bazar bazės vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant laikymą prievarta, netinkamą elgesį ir kankinimus, kuriuos sienos apsaugos policija įvykdė prieš 2017 m. rugpjūčio 25 d., apytiksliai tą dieną ir vėliau.

                           2018 12 21

                           10.

                           Khin Hlaing

                           Gimimo data: 1968 m. gegužės 2 d.
                           Lytis: vyras

                           Brigados generolas Khin Hlaing yra buvęs Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas ir dabartinis šių pajėgų Šiaurės rytų karinės apygardos vadas. Kaip 99-osios lengvųjų pėstininkų divizijos vadas jis prižiūrėjo karines operacijas, vykdytas 2016 m. ir 2017 m. pradžioje Šanų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2016 m. antroje pusėje 99-oji lengvųjų pėstininkų divizija įvykdė prieš etninei mažumai priklausančius kaimų gyventojus Šanų valstijoje. Šie apima be teismo sprendimo vykdytas egzekucijas, laikymą prievarta ir kaimų naikinimą.

                           2018 12 21

                           11.

                           Aung Myo Thu

                           Lytis: vyras

                           Majoras Aung Myo Thu yra Mianmaro ginkluotųjų pajėgų (Tatmadaw) 33- iosios lengvųjų pėstininkų divizijos lauko dalinio vadas. Kaip 33-osios lengvųjų pėstininkų divizijos lauko dalinio vadas jis prižiūrėjo karines operacijas, vykdytas 2017 m. Rachinų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-ioji lengvųjų pėstininkų divizija įvykdė prieš rohinjus Rachinų valstijoje. Šie apima be teismo sprendimo vykdytas egzekucijas, seksualinę prievartą ir laikymą prievarta.

                           2018 12 21

                           12.

                           Thant Zaw Win

                           Lytis: vyras

                           Thant Zaw Win yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono majoras. Jis, eidamas tas pareigas, prižiūrėjo Rachinų valstijoje vykdytas karines operacijas ir yra atsakingas už žiaurumus ir šiurkščius žmogaus teisių pažeidimus, kuriuos 564-asis lengvųjų pėstininkų batalionas įvykdė prieš rohinjus Rachinų valstijoje, visų pirma Maung Nu kaime ir jo apylinkėse 2017 m. rugpjūčio 27 d. Šie apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 12 21

                           13.

                           Kyaw Chay

                           Lytis: vyras

                           Kyaw Chay yra sienos apsaugos policijos kapralas. Anksčiau jis buvo įsikūręs Zay Di Pyin ir laikotarpiu apie 2017 m. rugpjūčio 25 d., kai jo vadovaujamos sienos apsaugos policijos pajėgos įvykdė daug žmogaus teisių pažeidimų, buvo sienos apsaugos policijos bazės Zay Di Pyin vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Jis taip pat dalyvavo vykdant šiurkščius žmogaus teisių pažeidimus. Šie pažeidimai apima netinkamą elgesį su sulaikytaisiais ir kankinimus.

                           2018 12 21

                           14.

                           Nyi Nyi Swe

                           Lytis: vyras

                           Generolas majoras Nyi Nyi Swe yra buvęs Mianmaro ginkluotųjų pajėgų (Tatmadaw) Šiaurės karinės apygardos vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant netinkamą elgesį su civiliais gyventojais, kuriuos nuo 2016 m. gegužės mėn. iki 2018 m. balandžio mėn. (iki jo paskyrimo Pietvakarių karinės apygardos vadu) įvykdė Šiaurės karinė apygarda Jis taip pat yra atsakingas už trukdymą tuo laikotarpiu Kačinų valstijoje teikti humanitarinę pagalbą civiliams gyventojams, kuriems jos reikėjo, visų pirma maisto pervežimų blokavimą.

                           2018 12 21“


title: 2019 m. balandžio 29 d. Komisijos įgyvendinimo reglamentas (ES) 2019/675, kuriuo iš dalies keičiamas Reglamentas (EB) Nr. 1067/2008, atidarantis trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantis jų administravimą

text:
30.4.2019

                  LT

                  Europos Sąjungos oficialusis leidinys

                  L 114/10

         KOMISIJOS ĮGYVENDINIMO REGLAMENTAS (ES) 2019/675
         2019 m. balandžio 29 d.
         kuriuo iš dalies keičiamas Reglamentas (EB) Nr. 1067/2008, atidarantis trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantis jų administravimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio pirmos pastraipos a punktą,
         kadangi:

                     (1)

                     Komisijos reglamento (EB) Nr. 1067/2008 (2) 2 straipsnio 1 dalyje numatyta leisti pradėti naudoti 3 073 177 tonų paprastųjų kviečių, kurių KN kodas yra 1001 99 00, išskyrus aukštos kokybės paprastuosius kviečius, bendrą importo tarifinę kvotą, taikant 12 EUR už toną muito normą;

                     (2)

                     Reglamento (EB) Nr. 1067/2008 3 straipsnio 1 dalyje nustatyta, kad bendra importo tarifinė kvota padalijama, 2 378 387 tonų kvotos dalį skiriant trečiosioms šalims, išskyrus Kanadą ir Jungtines Amerikos Valstijas, o 122 790 tonų kvotos dalį skiriant erga omnes (visoms trečiosioms šalims);

                     (3)

                     tačiau sudarant susitarimą su Jungtinėmis Valstijomis pagal GATT XXIV straipsnio 6 dalį (3) dėl 2004 m. Europos Sąjungos plėtros buvo susitarta atsižvelgti į 6 787 tonų kvotos dalį erga omnes. Todėl 6 787 tonos turi būti pridėtos prie erga omnes kvotos dalies ir išskaičiuotos iš trečiosioms šalims, išskyrus Kanadą ir Jungtines Amerikos Valstijas, skirtos kvotos dalies;

                     (4)

                     remiantis Reglamento (EB) Nr. 1067/2008 3 straipsnio 3 dalimi, trečiųjų šalių, išskyrus Kanadą ir Jungtines Amerikos Valstijas, kvotos dalis turi būti padalijama į keturis trijų mėnesių laikotarpius. Atsižvelgiant į pirmiau nurodytą tos kvotos dalies kiekio mažinimą, reikia pritaikyti kiekvieno trijų mėnesių laikotarpio kiekį;

                     (5)

                     todėl Reglamentas (EB) Nr. 1067/2008 turėtų būti atitinkamai iš dalies pakeistas;

                     (6)

                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1067/2008 3 straipsnis iš dalies keičiamas taip:

                        1)

                        1 dalis pakeičiama taip:

                           „1.   2 straipsnio 1 dalyje nurodyta importo tarifinė kvota padalijama į tris dalis:

                                       a)

                                       I kvotos dalis (eilės numeris 09.4123): 572 000 tonų skiriama Jungtinėms Amerikos Valstijoms;

                                       b)

                                       II kvotos dalis (eilės numeris 09.4125): 2 371 600 tonų skiriama trečiosioms šalims, išskyrus Kanadą ir Jungtines Amerikos Valstijas;

                                       c)

                                       III kvotos dalis (eilės numeris 09.4133): 129 577 tonos skiriamos erga omnes.“;

                        2)

                        3 dalis pakeičiama taip:

                           „3.   II kvotos dalis yra padalijama į keturis trijų mėnesių laikotarpius, atitinkančius šias datas ir šiuos kiekius:

                                       a)

                                       1-asis laikotarpis: nuo sausio 1 d. iki kovo 31 d. – 592 900 tonų;

                                       b)

                                       2-asis laikotarpis: nuo balandžio 1 d. iki birželio 30 d. – 592 900 tonų;

                                       c)

                                       3-iasis laikotarpis: nuo liepos 1 d. iki rugsėjo 30 d. – 592 900 tonų;

                                       d)

                                       4-asis laikotarpis: nuo spalio 1 d. iki gruodžio 31 d. – 592 900 tonų.“

            2 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 29 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 671.

            (2)  2008 m. spalio 30 d. Komisijos reglamentas (EB) Nr. 1067/2008, atidarantis trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantis jų administravimą bei nukrypstantis nuo Tarybos reglamento (EB) Nr. 1234/2007 (OL L 290, 2008 10 31, p. 3).

            (3)  2006 m. kovo 20 d. Tarybos sprendimas 2006/333/EB dėl Europos bendrijos ir Jungtinių Amerikos Valstijų susitarimo pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) XXIV straipsnio 6 dalį ir XXVIII straipsnį, susijusio su nuolaidų pakeitimu Čekijos Respublikos, Estijos Respublikos, Kipro Respublikos, Latvijos Respublikos, Lenkijos Respublikos, Lietuvos Respublikos, Maltos Respublikos, Slovakijos Respublikos, Slovėnijos Respublikos ir Vengrijos Respublikos įsipareigojimų sąraše, joms stojant į Europos Sąjungą, sudarymo (OL L 124, 2006 5 11, p. 13).


title: 2019 m. balandžio 29 d. Komisijos įgyvendinimo reglamentas (ES) 2019/676, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga ABE-IT 56 (mielių Saccharomyces cerevisiae padermės DDSF623 lizato komponentai) ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE.)

text:
30.4.2019

                  LT

                  Europos Sąjungos oficialusis leidinys

                  L 114/12

         KOMISIJOS ĮGYVENDINIMO REGLAMENTAS (ES) 2019/676
         2019 m. balandžio 29 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga ABE-IT 56 (mielių Saccharomyces cerevisiae padermės DDSF623 lizato komponentai) ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 22 straipsnio 1 dalį kartu su 13 straipsnio 2 dalimi,
         kadangi:

                     (1)

                     2016 m. balandžio 1 d. ABE-IT 56 darbo grupė pagal Reglamento (EB) Nr. 1107/2009 7 straipsnio 1 dalį pateikė Prancūzijai paraišką dėl veikliosios medžiagos ABE-IT 56 (mielių Saccharomyces cerevisiae padermės DDSF623 lizato komponentų) (toliau – ABE-IT 56) patvirtinimo;

                     (2)

                     pagal Reglamento (EB) Nr. 1107/2009 9 straipsnio 3 dalį Prancūzija kaip valstybė narė ataskaitos rengėja 2016 m. gegužės 25 d. pranešė pareiškėjui, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

                     (3)

                     2017 m. birželio 20 d. valstybė narė ataskaitos rengėja pateikė Komisijai vertinimo ataskaitos projektą (kopiją – Tarnybai), kuriame vertinama, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

                     (4)

                     Tarnyba laikėsi Reglamento (EB) Nr. 1107/2009 12 straipsnio 1 dalies nuostatų. Pagal to reglamento 12 straipsnio 3 dalį ji paprašė pareiškėjo pateikti valstybėms narėms, Komisijai ir Tarnybai papildomos informacijos. 2018 m. gegužės mėn. valstybė narė ataskaitos rengėja atnaujintos vertinimo ataskaitos projekto forma pateikė Tarnybai papildomos informacijos vertinimą;

                     (5)

                     2018 m. liepos 26 d. Tarnyba pareiškėjui, valstybėms narėms ir Komisijai pranešė savo išvadą dėl to, ar galima manyti, kad veiklioji medžiaga ABE-IT 56 atitinka Reglamento (EB) Nr. 1107/2009 (2) 4 straipsnyje nustatytus patvirtinimo kriterijus. Tarnyba suteikė visuomenei galimybę susipažinti su šia išvada;

                     (6)

                     2018 m. spalio 23 d. Komisija pateikė Augalų, gyvūnų, maisto ir pašarų nuolatiniam komitetui peržiūros ataskaitą dėl ABE-IT 56, o 2019 m. kovo 22 d. – reglamento, kuriuo nustatoma, kad ABE-IT 56 patvirtinama, projektą;

                     (7)

                     pareiškėjui buvo suteikta galimybė pateikti pastabų dėl peržiūros ataskaitos;

                     (8)

                     nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas, kurio sudėtyje yra šios veikliosios medžiagos, naudojamas pagal vieną ar kelias tipiškas paskirtis, visų pirma peržiūros ataskaitoje išnagrinėtas ir išsamiai aprašytas paskirtis. Todėl tikslinga ABE-IT 56 patvirtinti;

                     (9)

                     Komisija taip pat mano, kad pagal Reglamento (EB) Nr. 1107/2009 22 straipsnį ABE-IT 56 yra nedidelės rizikos veiklioji medžiaga. ABE-IT 56 nėra susirūpinimą kelianti medžiaga ir ji atitinka Reglamento (EB) Nr. 1107/2009 II priedo 5 punkte nustatytas sąlygas. ABE-IT 56 yra mielių Saccharomyces cerevisiae padermės DDSF623 lizato frakcionavimo produktas. Saccharomyces cerevisiae yra pramonėje ir (arba) komercinėje maisto ir gėrimų gamyboje plačiausiai naudojamos ir aplinkoje labai paplitusios mielės. Jos nėra patogeninės nei žmonėms, nei gyvūnams ir nesukelia infekcijos žmonėms. Paprastai jos susidaro natūraliai ir nekelia aiškios rizikos jokiam aplinkos komponentui;

                     (10)

                     todėl tikslinga ABE-IT 56 patvirtinti kaip nedidelės rizikos medžiagą 15 metų laikotarpiui;

                     (11)

                     pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (3) priedas turėtų būti atitinkamai iš dalies pakeistas;

                     (12)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimas
            I priede nurodyta veiklioji medžiaga ABE-IT 56 (mielių Saccharomyces cerevisiae padermės DDSF623 lizato komponentai) patvirtinama pagal šiame priede nustatytas sąlygas.

            2 straipsnis
            Įgyvendinimo reglamento (ES) Nr. 540/2011 pakeitimai
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 29 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623). EFSA Journal 2018;16(9):5400, 14 p. https://doi.org/10.2903/j.efsa.2018.5400.

            (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            I PRIEDAS

                        Bendrinis pavadinimas, identifikavimo numeriai

                        IUPAC pavadinimas

                        Grynumas (1)

                        Patvirtinimo data

                        Patvirtinimo galiojimo pabaiga

                        Konkrečios nuostatos

                        ABE-IT 56 (mielių Saccharomyces cerevisiae padermės DDSF623 lizato komponentai)

                        Netaikoma

                        1 000  g/kg (veikliosios medžiagos)

                        2019 m. gegužės 20 d.

                        2034 m. gegužės 20 d.

                        Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į ABE-IT 56 (mielių Saccharomyces cerevisiae padermės DDSF623 lizato komponentų) peržiūros ataskaitos išvadas, visų pirma į jos I ir II priedėlius.

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

            II PRIEDAS
            Įgyvendinimo reglamento (ES) Nr. 540/2011 priedo D dalis papildoma šiuo įrašu:

                           Numeris

                           Įprastas pavadinimas, identifikavimo numeriai

                           IUPAC pavadinimas

                           Grynumas (1)

                           Patvirtinimo data

                           Patvirtinimo galiojimo pabaiga

                           Konkrečios nuostatos

                           „16

                           ABE-IT 56 (mielių Saccharomyces cerevisiae padermės DDSF623 lizato komponentai)

                           Netaikoma

                           1 000  g/kg (veikliosios medžiagos)

                           2019 m. gegužės 20 d.

                           2034 m. gegužės 20 d.

                           Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į ABE-IT 56 (mielių Saccharomyces cerevisiae padermės DDSF623 lizato komponentų) peržiūros ataskaitos išvadas, visų pirma į jos I ir II priedėlius.“

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.


title: 2019 m. balandžio 29 d. Komisijos įgyvendinimo reglamentas (ES) 2019/677, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos chlortalonilo patvirtinimo galiojimas ir iš dalies keičiamas Komisijos įgyvendinimo reglamentas (ES) Nr. 540/2011 (Tekstas svarbus EEE.)

text:
30.4.2019

                  LT

                  Europos Sąjungos oficialusis leidinys

                  L 114/15

         KOMISIJOS ĮGYVENDINIMO REGLAMENTAS (ES) 2019/677
         2019 m. balandžio 29 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos chlortalonilo patvirtinimo galiojimas ir iš dalies keičiamas Komisijos įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,
         kadangi:

                     (1)

                     pagal Komisijos direktyvą 2005/53/EB (2) chlortalonilas įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos chlortalonilo patvirtinimas nustoja galioti 2019 m. spalio 31 d.;

                     (4)

                     pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateikta paraiška dėl chlortalonilo patvirtinimo galiojimo pratęsimo;

                     (5)

                     pareiškėjai pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška išsami;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2016 m. rugsėjo 2 d. pateikė ją Europos maisto saugos tarnybai (toliau – Tarnyba) ir Komisijai;

                     (7)

                     Tarnyba patvirtinimo galiojimo pratęsimo vertinimo ataskaitą perdavė pareiškėjui ir valstybėms narėms, kad jie pateiktų pastabų, o gautas pastabas persiuntė Komisijai. Tarnyba taip pat viešai paskelbė papildomo dokumentų rinkinio santrauką;

                     (8)

                     2017 m. gruodžio 6 d. Tarnyba pateikė Komisijai išvadas (6), ar galima manyti, kad chlortalonilas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje;

                     (9)

                     Tarnybai itin didelį susirūpinimą kelia požeminio vandens tarša chlortalonilo metabolitais. Visų pirma numatoma, kad metabolitų R417888, R419492, R471811, SYN507900, M3, M11, M2, M7 ir M10 vertės visais susijusiais scenarijais, naudojant chlortalonilą pagal visas siūlomas paskirtis, viršys 0,1 μg/l parametrinę vertę. Todėl šiuo metu neįmanoma nustatyti, ar chlortalonilo metabolitų buvimas požeminiame vandenyje neturės nepriimtino poveikio požeminiam vandeniui ir žalingo poveikio žmonių sveikatai, kaip reikalaujama Reglamento (EB) Nr. 1107/2009 4 straipsnio 3 dalies b punkte. Be to, Tarnyba negalėjo atmesti liekanų, kurių poveikį patirs vartotojai, genotoksiškumo galimybės ir nustatė, kad naudojant chlortalonilą pagal visas įvertintas paskirtis kyla didelis pavojus varliagyviams ir žuvims;

                     (10)

                     be to, kadangi dokumentų rinkinyje nepateikta pakankamai duomenų, nebuvo įmanoma galutinai įvertinti kelių rizikos sričių. Visų pirma nebuvo galima užbaigti rizikos vartotojams, kylančios gaunant chlortalonilo su maistu, vertinimo, nes trūko duomenų, kad būtų galima patvirtinti liekanų augaluose apibrėžtį ir poveikio gyvuliams vertinimą, įskaitant toksikologinį metabolito vertinimą;

                     (11)

                     be to, pagal Europos Parlamento ir Tarybos reglamentą (EB) Nr. 1272/2008 (7) chlortalonilas klasifikuojamas kaip 2 kategorijos kancerogenas, o Tarnybos išvadose nurodyta, kad chlortalonilas turėtų būti klasifikuojamas kaip 1B kategorijos kancerogenas. Liekanų augaliniuose ir gyvūniniuose produktuose, naudojant chlortalonilą pagal įvertintas tipiškas paskirtis, koncentracijos, kaip nurodyta Reglamento (EB) Nr. 396/2005 18 straipsnio 1 dalies b punkte, negalėjo būti patvirtintos, nes trūko duomenų apie metabolitų, įtrauktų į rizikos vertinime vartojamą liekanų apibrėžtį, gausą ir toksiškumą. Taigi Reglamento (EB) Nr. 1107/2009 II priedo 3.6.3 punkte nustatytas reikalavimas nėra įvykdytas;

                     (12)

                     Komisija paragino pareiškėjus pateikti pastabų dėl Tarnybos išvadų ir, remiantis Įgyvendinimo reglamento (ES) Nr. 844/2012 14 straipsnio 1 dalies trečia pastraipa, dėl patvirtinimo galiojimo pratęsimo ataskaitos projekto. Pareiškėjai pateikė pastabas ir jos buvo atidžiai išnagrinėtos;

                     (13)

                     vis dėlto, nepaisant pareiškėjų argumentų, su medžiaga susijusių problemų pašalinti nepavyko;

                     (14)

                     dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Todėl, remiantis to reglamento 20 straipsnio 1 dalies b punktu, tikslinga nepratęsti veikliosios medžiagos chlortalonilo patvirtinimo galiojimo;

                     (15)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (16)

                     valstybėms narėms turėtų būti skirta pakankamai laiko augalų apsaugos produktų, kurių sudėtyje yra chlortalonilo, registracijai panaikinti;

                     (17)

                     tais atvejais, kai valstybės narės augalų apsaugos produktams, kurių sudėtyje yra chlortalonilo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip 2020 m. gegužės 20 d.;

                     (18)

                     Komisijos įgyvendinimo reglamentu (ES) 2018/1262 (8) chlortalonilo patvirtinimo galiojimo laikotarpis pratęstas iki 2019 m. spalio 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Tačiau atsižvelgiant į tai, kad sprendimas dėl patvirtinimo galiojimo nepratęsimo priimtas iki pratęsto galiojimo pabaigos datos, šis reglamentas turėtų būti taikomas kuo greičiau;

                     (19)

                     šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl chlortalonilo patvirtinimo;

                     (20)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo nepratęsimas
            Veikliosios medžiagos chlortalonilo patvirtinimo galiojimas nepratęsiamas.

            2 straipsnis
            Įgyvendinimo reglamento (ES) Nr. 540/2011 pakeitimai
            Iš Įgyvendinimo reglamento (ES) Nr. 540/2011 priedo A dalies išbraukiama 101 eilutė (chlortalonilas).

            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos chlortalonilo, registraciją ne vėliau kaip 2019 m. lapkričio 20 d.

            4 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2020 m. gegužės 20 d.

            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 29 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2005 m. rugsėjo 16 d. Komisijos direktyva 2005/53/EB, iš dalies keičianti Tarybos direktyvą 91/414/EEB, įtraukiant chlorotalonilą, chlorotoluroną, cipermetriną, daminozidą ir tiofanatmetilą kaip veikliąsias medžiagas (OL L 241, 2005 9 17, p. 51).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA (Europos maisto saugos tarnyba), 2016 m. Conclusion on the peer review of the pesticide risk assessment of the active substance chlorothalonil. EFSA Journal 2018;16(1):5126, 40 p.; https://doi.org/10.2903/j.efsa.2018.5126.

            (7)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            (8)  2018 m. rugsėjo 20 d. Komisijos įgyvendinimo reglamentas (ES) 2018/1262, kuriuo dėl veikliųjų medžiagų 1-metil-ciklopropeno, beta ciflutrino, chlortalonilo, chlortolurono, klomazono, cipermetrino, daminozido, deltametrino, p-dimetenamido, diurono, fludioksonilo, flufenaceto, flurtamono, fostiazato, indoksakarbo, MCPA, MCPB, prosulfokarbo, metiltiofanato ir tribenurono patvirtinimo galiojimo laikotarpio pratęsimo iš dalies keičiamas Įgyvendinimo reglamentas (ES) Nr. 540/2011 (OL L 238, 2018 9 21, p. 62).